Denver Vraagom, gebore op 13 Januarie 1972 te Mosselbaai, Kaapprovinsie, is 'n Suid-Afrikaanse akteur, regisseur, kopieskrywer, aanbieder en stemkunstenaar. Vraagom het in Stellenbosch grootgeword en het reeds op skool begin deelneem aan dramakompetisies. In 1998, in sy graad 10-jaar, het Vraagom by die Breughel Teatergroep aangesluit en het hy die geleentheid gekry om in sy eerste televisiereeks te speel. Wyle Dr. Benoni de Haeck was Vraagom se mentor vir toneelspel en Henry Mylne het vir Vraagom die fondasie help neerlê vir regisseurswerk. Nadat hy in 1990 matrikuleer het, het Vraagom BA Menslike Bewegingskunde studeer aan die Universiteit van die Wes-Kaap, aangesien hy 'n provinsiale gimnas en atleet was en 'n liefde vir sport het. Vraagom het besef dat hierdie studierigting nie in lyn met sy passie vir die kunste is nie en het in 1992 begin om as 'n vryskutkunstenaar te werk. Sedertdien is hy 'n akteur, regisseur, televisieaanbieder, skrywer en stemkunstenaar. Vraagom het ook al aan verskeie radiovervolgverhale deelgeneem en was die seremoniemeester vir die Ghoema-musiektoekennings in 2014.